Fröbelin Palikat

Alkuvuodet

Mats Lillrank, Ari Bergström ja Hannu Mäkelä tapasivat vuonna 1981 aloittaessaan opiskelunsa Helsingin lastentarhanopettajaopistossa. He valmistuivat opistosta vuonna 1983. Miehet harrastivat leipätöidensä ohessa musiikin soittamista 1980-luvulla erilaisissa kellariyhtyeissä. Fröbelin Palikoiden tulevien jäsenten lisäksi vuoden 1987 yhtyeeseen kuului Jukka Kosonen, joka kuitenkin lähti tuona vuonna opiskelemaan. Muut jäsenet alkoivat etsiä uutta jäsentä hänen tilalleen.
Syksyllä 1987 jäsenet saivat kuulla, että läheisen päiväkodin työntekijällä Timo Nuutisella oli nähty kitara kädessä. Nuutinen kutsuttiin mukaan yhtyeeseen. Näin muodostui Fröbelin Palikat, jonka kokoonpanoksi tuli Mats Lillrank (laulu, kitara), Timo Nuutinen (basso), Ari Bergström (koskettimet) ja Hannu Mäkelä (rummut). 
Yhtyeellä oli alkuvaiheessa vaikeuksia päättää, keille he soittaisivat. Lopulta yhtye harjoitteli kahta ohjelmistoa, joista toinen sisälsi aikuisilla suunnattua rock-musiikkia ja toinen ohjelmisto koostui perinteisistä lastenlauluista. Yhtye nimesi itsensä saksalaisen lastenpedagogiikan uranuurtajan Friedrich Fröbelin vuonna 1837 kehittämien opetusvälineiden, Fröbelien palikoiden, mukaan. Ensimmäinen keikka pidettiin päiväkodissa, missä rumpali Hannu Mäkelä työskenteli tuolloin. Yhtye keikkaili alkuvuosinaan muun muassa ammattiyhdistyksen pikkujouluissa. 
Yhtyeen ohjelmistoon kantautui kuitenkin myös kappale, johon oli olemassa leikki. Lastenyleisön tekemisen ilo takasi, että vanhat ohjelmistot unohdettiin. Yhtyeen ohjelmisto muuttui leikkipainotteisemmaksi, ja jokaiseen kappaleisiin tehtiin leikki. Musiikillisia vaikutteita saatiin John Fogertysta, Juice Leskisestä sekä Hurriganesista. Musiikissa on selkeät rytmit ja suoraviivaiset sävelmät.
Yhtyeen live-kokoonpanoa täytyi kuitenkin muuttaa. Mats Lillrank ei leikkimiseltään enää joutanut soittamaan kitaraa, joten Timo Nuutinen siirtyi soittamaan kitaraa keikoilla ja Ari Bergström sai soittaa koskettimien ohella myös bassoa. Yhtye sai myös huomata, että jos kappaleen leikissä oli tietynlaista riehakkuutta, niin se upposi yleisöön.

Suosio alkaa

Yhtye sai kesällä 1988 kiinnityksen esiintymään Linnanmäelle muutamina viikonloppuina Satulaakson lavalle, jossa yhtye kävi "ennalta tuomittua" taistelua lasten huomiosta lastenlaitteita vastaan. Samaa jatkettiin seuraavina kesinä, kunnes Linnanmäki täytti elokuussa 1990 neljäkymmentä vuotta. Yle TV1 lähetti Satulaakson lavalla pidetyn juhlatilaisuuden televisioituna. Fröbelin Palikat esiintyivät tapahtumassa. Base Beat -levy-yhtiön toimitusjohtaja tarjosi Fröbelin Palikoille levytyssopimusta elokuussa 1990 nähtyään yhtyeen esiintymisen Linnanmäen Satulaakson lavalla televisioituna. Yhtye oli jo muutama vuosi aiemmin lähettänyt demonauhaansa eri levy-yhtiölle, mutta ei saanut posiitivista vastaanottoa.
Ensimmäinen studioalbumi Fröbelin Palikat julkaistiin vuonna 1991. Yhtye etsi perinteisiä lastenlauluja leikkiohjeineen kirjastoista ja opettajakollegoiden muistista. Yhtye käänsi myös joitakin ruotsalaisen Mora träsk -lastenyhtyeen kappaleita. Debyyttialbumi uhkasi kuitenkin jäädä lyhyeksi ja Mats Lillrankin oli sävellettävä joitakin kappaleita myös itse. Levy-yhtiö ilmoitti, että 3000:n kappaleen myynti on riittävä tällaiselle lastenlevylle. Tuohon aikaan yhtye teki myös ensimmäinen tv-ohjelmansa Yleisradiolle.

Läpimurto

Seuraava studioalbumi Sutsisatsi ilmestyi MTV-Musiikki-levymerkin kautta vuonna 1993. Yhtyeen varsinainen läpimurto tapahtui tuona vuonna, kun Fröbelin Palikat esiintyivät MTV3:n lähettämässä Harlekiini-klubi-lastenohjelmassa housebandina. Yhtye esitti joka viikko uuden lastenlaulun. Tuohon aikaan Suomessa oli vain kolme valtakunnallista tv-kanavaa, joten televisiossa esiintymisellä sai paljon näkyvyyttä. Sutsisatsi-albumia on myyty 148 579 kappaletta, mikä on iso saavutus suomalaiselle lastenlevylle. Sutsisatsi myi kultaa vuonna 1994 ja tuplaplatinaa vuonna 1998.
Vuonna 1994 julkaistiin Sätkyukot-albumi. Sätkyukoille ja edeltäjällensä Sutsisatsille Mats Lillrank oli kirjoittanut jo puolet kappaleista. Sätkyukot myi kultaa jo ilmestymisvuonnaan. Albumia on myyty 92 467 kappaletta. Samana vuonna yhtye siirtyi Harlekiini-klubista Pikku Kakkoseen ja sieltä Veturiin, jossa yhtye esiintyi vuoteen 1997 saakka.
Yhtyeen suosio oli 1990-luvun puolivälissä valtavaa. Keikoilla tarvittiin joskus jopa poliisipartioita pitämään järjestystä yllä. Esimerkiksi Pohjanmaalla yleisö alkoi käydä jo kuumana, kun kaikki eivät mahtuneet sisään. Yhtye uskoi itseensä, mutta menestys tuli yllätyksenä.
Vuonna 1995 Fröbelin Palikat tekivät uuden aluevaltauksen, kun julkaistiin Parhaat leikkilaulut 1 -VHS. Levyjen mukana tuli laulujen leikkiohjeet, mutta videon mukana on mukavampi leikkiä. Se sisältää 23 musiikkivideota kolmen ensimmäisen albumin kappaleista. Mukana oli myös kaksi uutta laulua, jota ei julkaistu levyillä.
Vuoden 1995 lopussa kysyntää oli niin paljon, että jäsenet päättivät jäädä päivätöistään virkavapaalle ja ryhtyä kokopäiväisiksi muusikoiksi. Samoihin aikoihin perustettiin tuotantoyhtiö Fröbelin Palikat, jonka myötä yhtye saa itse päättää levytysaikataulut ja albumien sisällöt. Base-Beat-levy-yhtiö oli joutunut konkurssiin edellisenä vuonna, ja yhtye oli epätietoisuudessa vanhojen albumiensa suhteen. Lopulta Poptori otti vanhan tuotannon suojelukseensa. Yhtye yritti myös ostaa oikeudet levyihinsä, jotka oli tehty ulkopuolisille tuotantoyhtiölle. Kaupoista ei päästy sopimukseen ja hanke jäi tekemättä.
Vuonna 1996 julkaistu Hippulat vinkumaan -albumi jatkoi yhtyeen menestystarinaa. Levyä on myyty 61 920 kappaletta. Kultaa se myi ilmestymisvuonnaan ja platinaa kahden vuoden päästä. Samana vuonna julkaistiin Parhaat leikkilaulut 2 -videokasetti, joka sisältää edeltäjänsä tavoin 21 musiikkivideota kolmen ensimmäisen levyn kappaleista, mukaan lukien kaksi uutta laulua. Vuonna 1998 ilmestyi Zupadibum-albumi, joka myi 36 092 kappaletta.
Vuonna 1999 julkaistiin kolmas videokasetti Lisää leikkilauluja, joka sisälsi lauluja Hippulat vinkumaan ja Zupadibum-albumeilta, sekä kolme täysin uutta laulua. Vuonna 2000 tehtiin jouluaiheisia lauluja sisältävä albumi Saa tonttuilla!.

Rauhallisempi 2000-luku

Yhtyeen jäsenet olivat monia vuosia kokopäiväisiä muusikoita. Yhtyeellä alkoi olla faneja jo toisessa sukupolvessa ja suosio oli hurjaa, kunnes syksyllä 2001 yhtye jäi kuitenkin tauolle ja jäsenet palasivat kuuden vuoden tauon jälkeen päivätöihinsä. Yhtye keikkaili kuitenkin harvakseltaan ja vuonna 2002 julkaistiin kokoelma-albumi Parhaat palat. 
Vuonna 2003 julkaistiin Parhaat videot -VHS-kasetti, joka sisälsi valikoituja musiikkivideoita kolmelta aiemmalta VHS-kasetilta, muutamia uusia ja yhtyeen kymmenen vuotta aiemmin tekemiä tv-esiintymisiä Harlekiini-klubissa. Vuonna 2004 Parhaat videot julkaistiin yhtyeen nimeä kantavana DVD:nä. Samana vuonna julkaistiin neljän vuoden tauon jälkeen uusi Pii-paa-niminen studioalbumi. Albumi on myynyt noin 10 000 kappaletta, mikä on murto-osa suursuosion vuosista.
Yhtye on pitänyt huolta siitä, että livetilanteissa ollaan lasten ehdoilla. Yhtye soittaa Kuulonhuoltoliiton suositusten mukaan ja mittaa ennen keikkaa desibelimittarilla piikkitehot. Keikoista yritetään rakentaa monipuolinen kokonaisuus. Yhtyeen kuuntelijoiden keski-ikä on myös laskenut. 1990-luvulla yleisöön kuului alakoululaisia, mutta nykyisin yleisön keski-ikä on neljästä viiteen vuotta. Yhtye on hankkinut muun muassa sähkörummut, joiden ääntä on helpompi säädellä.

Nykyhetki

Vuonna 2007 Fröbelin Palikat täyttivät 20 vuotta. Sen kunniaksi julkaistiin Uudet kujeet -DVD, jonka myötä yhtye lähti 80 keikan juhlakiertueelle. Samana vuonna 1990-luvulla tehdyt VHS-kasetit julkaistiin uudelleen DVD:inä.
Syksyllä 2009 ilmestyi uusi studioalbumi Hui hai. Yhtye äänitti levyn ensimmäistä kertaa ulkopuolisen tuottajan kanssa sitten vuoden 1996. Tuottajana toimi Speedy Saarinen ja äänitykset tehtiin kesällä 2009 Ogelin studioilla.
Vuonna 2012 Fröbelin Palikat julkaisi 25-vuotisen uransa kunniaksi Jaksaa heilua -DVD:n. DVD:n musiikkivideot ovat pääasiassa Hui hai -albumilta. Lokakuussa 2013 julkaistiin uusi kokoelmalevy Parhaat palat 2. Vuonna 2014 yhtye keikkaili ympäri Suomea "Jaksaa heilua" -kiertueella. Ohjelmistoon kuului vanhoja klassikkoja ja uutta materiaalia. Yhtyeen Tavastian keikasta julkaistiin vuonna 2014 live-dvd.
Fröbelin Palikat julkaisivat kaksi uutta albumia syksyllä 2016. Toinen niistä on jouluaiheinen Joulu joutuu sekä toinen venäjänkielinen Фрёбелин Паликат. Jälkimmäinen levy sisältää yhtyeen parhaimpia kappaleita venäjänkielisten sanoitusten kera. Yhtye on julkaissut YouTubessa muutaman musiikkivideon venäjänkielisistä kappaleistaan. Yhtye palkittiin Erikois-Emmalla vuoden 2017 Emma-gaalassa.